ORDE do 26 de febreiro de 2008 sobre a aprobación definitiva do Plan Xeral de Ordenación Municipal do Concello de Laza (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 25/03/2008

O Concello de Laza remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. Esta consellería, mediante Orde do 23-7-2007 acordou, de conformidade co punto 5.b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do Concello de Laza (Ourense) mentres non se realizasen as modificacións necesarias para corrixir as deficiencias que a propia orde establecía. Así mesmo, sinalábase a necesidade de obter da Consellería de Medio Ambiente e Desenvolvemento Sostible a declaración de inviabilidade prevista na disposición transitoria primeira da Lei 9/2006, ou pola súa contra, o sometemento ao procedemento de avaliación ambiental estratéxica regulado na citada lei.
2. A Dirección Xeral de Desenvolvemento Sostible (Consellería de Medio Ambiente e Desenvolvemento Sostible) declara, mediante Resolución do 17-9-2007, a inviabilidade do sometemento do Plan Xeral de Ordenación Municipal do Concello de Laza aos trámites previstos no artigo 7 da Lei 9/2006, sobre avaliación dos efectos de determinados plans e programas no ambiente.
3. O Pleno do Concello de Laza aprobou o 12-12-2007 as modificacións introducidas no Plan Xeral de Ordenación Municipal, logo dos informes emitidos polos servizos técnicos e xurídicos municipais do 10-12-2007.
4. O expediente municipal foi remitido á Consellería de Política Territorial, Obras Públicas e Transporte para resolver sobre a súa aprobación definitiva, con entrada no seu rexistro o 13-12-2007.
II. Consideracións e fundamentación.
A Dirección Xeral de Urbanismo, con data do 25-2-2008, elevou o seguinte informe a respecto do contido do Plan Xeral de Ordenación Municipal de Laza:
1. Para o cumprimento da Orde do 23-7-2007, o Concello de Laza presenta un exemplar do Plan Xeral de Ordenación Municipal en que aparecen corrixidas as deficiencias sinaladas, coa excepción das condicións para as áreas de expansión de núcleos rurais na proximidade das estradas autonómicas, en canto á clasificación de determinados terreos como solo rústico de protección de infraestruturas agás aqueles especificados no informe da Dirección Xeral de Obras Públicas o 14-12-2005.
2. Co fin de responder a estas obrigas, o artigo 92.2º da normativa do PXOM, en que se recollen as determinacións sobre as áreas de expansión dos núcleos rurais, deben incluír, ademais, a seguinte determinación: «O acceso á parcela realizarase por unha vía distinta da estrada autonómica, agás que esta parcela se encontre situada entre dúas xa edificadas antes da entrada en vigor deste plan».
3. Detéctanse, ademais, dúas deficiencias non observadas na anterior orde que cómpre igualmente corrixir:
-No plano de ordenación a escala 1/5.000, os ámbitos denominados «área de afección do sistema xeral de comunicacións camiños de ferro» e «área de afección da reserva de solo para o sistema xeral de comunicacións camiños de ferro AVE» deben aparecer coa súa correspondente clasificación de solo rústico de protección de infraestruturas (artigo 32.2º c) da Lei 9/2002), en superposición coas outras categorías de solo rústico que lles son de aplicación, naquelas zonas en que as vías férreas discorren en superficie.
-O material empregado na cubertas da case totalidade dos edificios do núcleo urbano de Laza é a tella cerámica; no entanto, a normativa só recolle a obrigatoriedade dese material na ordenanza denominada «residencial tradicional» que comprende gran parte do núcleo, quedando na indefinición nese aspecto os ámbitos atinxidos polas demais ordenanzas, que se encontran contiguos a ese núcleo tradicional. Polo que, para lle dar cumprimento ao disposto nos artigos 46.1º e 104 c) da Lei 9/2002, no artigo 80 da normativa Normas xerais para as construcións, debe especificarse que no núcleo de Laza o material de cubrición será a tella cerámica, coas posibles excepcións debidamente xustificadas polas características singulares da edificación.
III. Resolución.
Visto canto antecede resolvo:
1º.-Aprobar definitivamente o Plan Xeral de Ordenación Municipal de Laza (Ourense), de acordo co disposto no punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia (modificada pola Lei 15/2004) nos seguintes termos:
a) No tomo denominado «Normas urbanísticas» inclúese, no artigo 92.2º, «Zona de expansión dos núcleos» a seguinte determinación: «O acceso á parcela realizarase por unha vía distinta da estrada autonómica, agás que esta parcela se encontre situada entre dúas xa edificadas antes da entrada en vigor deste plan».
b) No plano de ordenación a escala 1/5.000 os ámbitos denominados «área de afección do sistema xeral de comunicacións camiños de ferro» e «área de afección da reserva de solo para o sistema xeral de comunicacións camiños de ferro AVE» clasifícanse como solo rústico de protección de infraestruturas naquelas zonas en que as vías férreas discorren en superficie.
c) No artigo 80 da normativa (normas xerais para as construcións) introdúcese un derradeiro parágrafo que di: «No núcleo de Laza o material de cubrición será a tella cerámica, coas posibles excepcións debidamente xustificadas polas características singulares da edificación».
2º.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente, nos termos en que se aproba.
3º.-Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
4º.-Notifíqueselle esta orde ao concello e publíquese no Diario Oficial de Galicia.
Santiago de Compostela, 26 de febreiro de 2008.
María José Caride Estévez
Conselleira de Política Territorial, Obras Públicas
e Transportes